Departement sê binnekort oor opvolginentings(Foto bloot ter illustrasie: AFP / Pedro Pardo) Die departement van gesondheid sal binnekort die datum en kriteria vir aanvullende (booster) dosisse van die Pfizer-entstof teen Covid-19 bekendmaak. Die departement sê hy word oorval met navrae sedert die Suid-Afrikaanse Gesondheidsproduktebeheerraad (Sahpra) die gebruik van ŉ bykomende en opsionele derde dosis van dié entstof vir die volwasse bevolking goedgekeur het. Kinders tussen die ouderdomme van 12 en 17 jaar oud kan ook intussen vir hul tweede dosis van die Pfizer-entstof aanmeld. Die departement het Donderdag sy elektroniese inentingsdatastelsel (EVDS) in dié verband oopgestel en SMS-boodskappe aan mense gestuur wat nou vir hul tweede inenting kwalifiseer. Volwassenes wat nou 18 jaar oud is, maar 17 was toe hulle die eerste entstofdosis ontvang het, word ook by dié groep ingesluit. Maroela Media het vroeër berig dat Sahpra goedkeuring gegee het dat ŉ derde dosis van die entstof aan diegene 12 jaar en ouer, wie se immuunstelsel ernstig verswak is, toegedien kan word. Die derde dosis moet minstens 28 dae ná die tweede dosis toegedien word. ŉ Formele aankondiging sal na verwagting Vrydag gemaak word.